b'\n_START_ARTICLE_\nJoseph Hazelwood\n_START_SECTION_\nNuoruus, perhe ja uran alku\n_START_PARAGRAPH_\nHazelwood syntyi Hawkinsvilless\xc3\xa4 Georgiassa vuonna 1946. H\xc3\xa4nen is\xc3\xa4ns\xc3\xa4 oli Yhdysvaltain merijalkav\xc3\xa4en lent\xc3\xa4j\xc3\xa4 ja lensi siviilipuolella Boeing 747 -konetta. Josephilla on kolme sisarusta. Perhe muutti Long Islandille, kun h\xc3\xa4n oli teini-ik\xc3\xa4inen. Joseph Hazelwood asettui aikustuttuaan sinne ja on naimisissa entisen sairaanhoitajan, Suzannen kanssa. Heill\xc3\xa4 on 1970-luvun puoliv\xc3\xa4liss\xc3\xa4 syntynyt tyt\xc3\xa4r._NEWLINE_Hazelwood opiskeli State University of New York Maritime Collegessa ja valmistui sielt\xc3\xa4 toukokuuta 1968. H\xc3\xa4n sai samalla lisenssin toimia toisena per\xc3\xa4miehen\xc3\xa4. Humble Oil (my\xc3\xb6hemmin Exxon) palkkasi h\xc3\xa4net samana vuotena kolmanneksi per\xc3\xa4mieheksi. Kapteenina Hazelwood purjehti ensimm\xc3\xa4isen kerran 1979, ja toiseksi Exxon Valdezin vakituisista kapteeneista h\xc3\xa4net asetettiin vuonna 1987.\n_START_SECTION_\nTapahtumat\n_START_PARAGRAPH_\nHazelwood oli Exxon Valdezin kapteenina, kun alus joutui 24. maaliskuuta 1989 onnettomuuteen Alaskassa Prince William Soundissa ja vuosi tuhansia tonneja \xc3\xb6ljy\xc3\xa4 arvokkaaseen meriymp\xc3\xa4rist\xc3\xb6\xc3\xb6n. Exxon Valdeziin oli pumpattu Valdezin satamassa \xc3\xb6ljy\xc3\xa4. Sen aikana Hazelwood ja muutama muu miehist\xc3\xb6n j\xc3\xa4senist\xc3\xa4 oli k\xc3\xa4ynyt Valdezin kaupungissa. Hazelwood oli nauttinut jonkun verran alkoholia kaupungissa. Exxon Valdez l\xc3\xa4hti 23. maaliskuuta my\xc3\xb6h\xc3\xa4isillassa Valdezista, ja Hazelwood ilmoitti 23.25 Valdezin liikennekeskukselle, ett\xc3\xa4 luotsi oli j\xc3\xa4tt\xc3\xa4nyt aluksen ja alus kiihdytt\xc3\xa4isi merinopeuteen. Hazelwood p\xc3\xa4\xc3\xa4tti keskuksen luvalla k\xc3\xa4\xc3\xa4nt\xc3\xa4\xc3\xa4 aluksen pois sataman ulostulov\xc3\xa4yl\xc3\xa4st\xc3\xa4 v\xc3\xa4ist\xc3\xa4\xc3\xa4kseen j\xc3\xa4\xc3\xa4vuoria._NEWLINE_Exxon Valdez kulki liikenn\xc3\xb6intiv\xc3\xa4yl\xc3\xa4n it\xc3\xa4rajan yli kello 23.37, ja Hazelwood j\xc3\xa4tti komentosillan noin 23.53 annettuaan ensin toiselle per\xc3\xa4miehelle Cousinsille ohjeet siit\xc3\xa4, miten alus palautettaisiin takaisin v\xc3\xa4yl\xc3\xa4lle. Hieman j\xc3\xa4lkeen puoleny\xc3\xb6n Cousins l\xc3\xa4hti k\xc3\xa4\xc3\xa4nt\xc3\xa4m\xc3\xa4\xc3\xa4n alusta, mutta se t\xc3\xb6rm\xc3\xa4si Bligh Reefin riuttaan kello 00.04, kun Cousins oli puhelimessa ilmoittamassa Hazelwoodille vaaratilanteesta. Hazelwood h\xc3\xa4lytti nopeasti koko miehist\xc3\xb6n hereille ja m\xc3\xa4\xc3\xa4r\xc3\xa4si pelastuslaitteet laitettavaksi valmiiksi. Hazelwood ilmoitti kello 00.24 Valdezin liikennekeskukseen, ett\xc3\xa4 alus oli juuttunut karille ja siit\xc3\xa4 vuosi \xe2\x80\x9dhieman \xc3\xb6ljy\xc3\xa4\xe2\x80\x9d. Ilmoitusta on pidetty t\xc3\xb6rke\xc3\xa4n\xc3\xa4 v\xc3\xa4h\xc3\xa4ttelyn\xc3\xa4. Hazelwood vapautettiin teht\xc3\xa4vist\xc3\xa4\xc3\xa4n illalla, kun Exxonin l\xc3\xa4hett\xc3\xa4m\xc3\xa4 Exxon Baton Rouge saapui paikalle siirt\xc3\xa4m\xc3\xa4\xc3\xa4n Exxon Valdezissa viel\xc3\xa4 j\xc3\xa4ljell\xc3\xa4 ollutta \xc3\xb6ljy\xc3\xa4.\n_START_SECTION_\nTuomiot\n_START_PARAGRAPH_\nHazelwood tuomittiin onnettomuudesta maaliskuussa 1990. H\xc3\xa4net m\xc3\xa4\xc3\xa4r\xc3\xa4ttiin tuolloin 50\xc2\xa0000 dollarin korvaukseen Alaskan osavaltiolle. Lis\xc3\xa4ksi h\xc3\xa4nelle m\xc3\xa4\xc3\xa4r\xc3\xa4ttiin tuhat tuntia yhdyskuntapalvelua. Hazelwood sai tuomionsa huolimattomuudesta, mutta h\xc3\xa4net vapautettiin muun muassa vakavasta, vankeuteen johtavista rikossyytteist\xc3\xa4. H\xc3\xa4nt\xc3\xa4 ei my\xc3\xb6sk\xc3\xa4\xc3\xa4n tuomittu ruorijuoppoudesta, koska h\xc3\xa4nen verens\xc3\xa4 alkoholipitoisuus oli mitattu vasta 10,5 tuntia onnettomuuden j\xc3\xa4lkeen. Todisteiden perusteella Hazelwood oli juonut muutaman alkoholiannoksen iltap\xc3\xa4iv\xc3\xa4ll\xc3\xa4 ja h\xc3\xa4nen hengityksest\xc3\xa4 oli haissut joidenkin todistajien mukaan alkoholille, mutta kukaan todistajista ei pit\xc3\xa4nyt Hazelwoodia humalaisena onnettomuuden aikoihin. Hazelwoodilla tiedettiin kuitenkin aikaisemmin olleen alkoholiongelmia, ja h\xc3\xa4net oli muun muassa tuomittu rattijuoppoudesta. Hazelwood sai yhdyskuntapalvelunsa suoritettua vuoteen 2001 menness\xc3\xa4. H\xc3\xa4n oli ker\xc3\xa4nnyt roskia teiden varsilta ja ty\xc3\xb6skennellyt kodittomien ruokapisteess\xc3\xa4.\n_START_SECTION_\nOnnettomuuden j\xc3\xa4lkeen\n_START_PARAGRAPH_\nExxon erotti Hazelwoodin pian sen j\xc3\xa4lkeen, kun National Transportation Safety Board oli antanut vuonna 1989 raporttinsa onnettomuudesta. Raportin mukaan Hazelwood oli ollut liian humalassa ohjatakseen alusta. H\xc3\xa4n ei kuitenkaan menett\xc3\xa4nyt kapteenin oikeuksiaan, vaikka ne olivatkin pid\xc3\xa4tettyin\xc3\xa4 yhdeks\xc3\xa4n kuukauden ajan 1990\xe2\x80\x931991. Hazelwoodin entinen koulu, New York Maritime Collegessa palkkasi h\xc3\xa4net kahdeksi kuukaudeksi vuoden 1991 lopulla opettamaan opiskelijoita siit\xc3\xa4, miten olla jatkuvasti valppaana merill\xc3\xa4. Hazelwood sai vuonna 1992 ty\xc3\xb6paikan lakitoimisto Chalos & Brownilta, joka edusti h\xc3\xa4nt\xc3\xa4 koko oikeusprosessin ajan.'